ઉનાળો પોતાની પરાકાષ્ઠાએ પહોંચી ગયો છે. ઉનાળાના તડકામાં નીકળવું મુશ્કેલ થઇ જાય છે. કેટલાક લોકોને ધોમધખતા તડકામાં પણ કોઈના કોઈ કારણોસર ફરવું પડે છે. તડકો ભલે ન લાગે પણ પારજાંબલી કિરણો જરૂર તેમના શરીરમાં પ્રવેશી જાય છે અને જે ધીરે ધીરે ચામડી અને આંખોને નુકસાન પહોંચાડે છે. અલ્ટ્રા-વાયોલેટ કિરણો આમ તો ગ્લોબલ વોર્મિંગને કારણે વધી જ રહ્યા છે પણ ઉનાળામાં તેનું પ્રમાણ ખાસ્સું વધી જાય છે. સૌથી સામાન્ય અસર ચહેરા પર ડાઘ પડવાથી થાય છે જેને સાદી ભાષામાં દાઝ કહેવાય છે. આ દાઝ સામાન્ય રીતે ગાલ અને કપાળમાં પડતી હોય છે. સૌથી વધુ નુકસાન આંખોને થાય છે કારણ કે શરીર જેટલી યુ.વી. કિરણોના સંપર્કમાં આવે છે તેમાંથી 99 ટકા સીધી આંખ શોષી લે છે. કોર્નિયામાં જઇને આંખોને ધીરે ધીરે નુકસાન પહોંચાડે છે અને ક્ષીણ દ્રષ્ટિ અને લાંબા સમયે અંધાપાની સમસ્યા થાય છે.